**Ți-aș spune despre...**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ți-aș spune despre cântecul dimineții,

despre revărsarea culorilor ce invadează răsăritul,

despre zâmbetul înflorit pe buze,

despre vulcanul domolit

în mreaja visării.

Ți-aș spune despre flori și frunze,

despre cer și soare…

Dar nu!

Am să-ți spun despre urletul mamei

care își plânge copilul ucis de nepăsarea celorlalți,

despre geamătul bătrânilor aplecați

sub poveri prea mari pentru umerii lor,

despre zbaterea pădurilor sub securea nemiloasă,

despre ochii care privesc apatic

haosul din jur, orbiți de nepăsare,

despre moartea speranțelor

și nesiguranța ce naște disperarea,

despre tristețea alăptată la sânul

unui azi anemic.

Am să-ți spun, poate tu vei schimba ceva.

Ți-aș spune și despre mine,

despre ce am fost, ce sunt și nu voi mai fi

în viața ce mă poartă

prin aluviunile singurătății

unui destin trucat în jocuri de culise.

Ți-aș spune despre tine, dar plecând,

ai luat toate cuvintele.

03.09.2016